KOMISIJAS ĪSTENOŠANAS LĒMUMS (ES) 2022/100

(2022. gada 24. janvāris)

par Nīderlandes Karalistes dekrēta projektu par mazbērnu dzērieniem un mazbērnu pienu, kas paziņots saskaņā ar Eiropas Parlamenta un Padomes Regulas (ES) Nr. 1169/2011 45. pantu

(izziņots ar dokumenta numuru C(2022) 312)

(Autentisks ir tikai teksts nīderlandiešu valodā)

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 1169/2011 (2011. gada 25. oktobris) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (1) un jo īpaši tās 45. panta 4. punktu,

tā kā:

(1) Saskaņā ar Regulas (ES) Nr. 1169/2011 45. panta 1. punktu Nīderlandes iestādes 2020. gada 28. jūlijā paziņoja Komisijai par dekrēta projektu, kurā ietverti noteikumi par pārtikas produktiem uz (govs vai kazas piena) olbaltumvielu bāzes, kuriem pievienoti vismaz viens vai vairāki vitamīni, minerālvielas vai citas vielas un kurus paredzēts lietot kā dzērienu maziem bērniem vecumā no viena līdz trim gadiem (Preču likuma dekrēts par mazbērnu dzērieniem un mazbērnu pienu) (“paziņotais projekts”).

(2) Regulā (ES) Nr. 1169/2011 ir noteikti vispārīgi principi, prasības un pienākumi, kas reglamentē pārtikas produktu informāciju un jo īpaši pārtikas produktu marķēšanu. Šajā sakarā Regulas (ES) Nr. 1169/2011 9. panta 1. punktā ir uzskaitītas ziņas, kas jānorāda uz pārtikas produktiem saskaņā ar 10. līdz 35. pantu un ievērojot tajos paredzētos izņēmumus.

(3) Regulas (ES) Nr. 1169/2011 39. panta 1. punktā paredzēts, ka papildus 9. panta 1. punktā un 10. pantā minētajām obligātajām ziņām dalībvalstis saskaņā ar 45. pantā noteikto procedūru var pieņemt pasākumus, kuri paredz, ka ir jānorāda papildu obligātās ziņas par konkrētiem pārtikas veidiem vai kategorijām, pamatojoties uz iemesliem, kas saistīti ar sabiedrības veselības aizsardzību vai patērētāju tiesību aizsardzību, vai krāpšanas novēršanu, vai rūpniecisko un komerciālo īpašumtiesību, izcelsmes norāžu, reģistrēta izcelsmes apzīmējuma aizsardzību, vai negodīgas konkurences novēršanu.

(4) Paziņotajā projektā cita starpā ir izklāstītas papildu obligātās ziņas konkrētām pārtikas produktu kategorijām paziņojumu veidā, kas jāsniedz patērētājiem, kad Nīderlandes tirgū laiž “mazbērnu dzērienus” un “mazbērnu pienu”. Tāpēc Komisijai jāpārbauda to saderība ar iepriekš minētajām minētās regulas prasībām un Līguma par Eiropas Savienības darbību noteikumiem.

(5) Paziņotajā projektā ir noteiktas īpašas sastāva, bagātināšanas, marķēšanas un tirdzniecības prasības pārtikas produktiem uz govs vai kazas piena olbaltumvielu bāzes, kurus paredzēts lietot kā dzērienu maziem bērniem vecumā no viena līdz trim gadiem. Jo īpaši paziņotā projekta 2. iedaļā ir noteiktas prasības attiecībā uz vitamīnu, minerālvielu un citu vielu sastāvu un pievienošanu “mazbērnu dzērieniem” un “mazbērnu pienam”. Paziņotā pasākuma 3. iedaļā ir noteiktas konkrētas prasības attiecībā uz apzīmējumiem, paziņojumiem un informācijas sniegšanu patērētājiem.

(6) Paziņotā projekta 7. pantā ir noteikts, ka “mazbērnu dzērienu” un “mazbērnu piena” tirdzniecībā ir jāizmanto šādi paziņojumi: “a) produkts paredzēts vecuma kategorijai no viena līdz trim gadiem; b) paziņojums, ka produkts neaizstāj sabalansētu uzturu; c) paziņojums, ka produkts neaizstāj D vitamīna uztura bagātinātājus; un d) paziņojums, ka produkts neaizstāj mātes pienu”.

(7) Nīderlandes iestādes skaidro, ka šīs obligātās ziņas, kas ietvertas paziņotajā projektā, ir pamatotas ar sabiedrības veselības aizsardzību un patērētāju aizsardzību.

(8) Nīderlandes iestādes neiesniedza pierādījumus, kas pamatotu pasākumu ar sabiedrības veselības aizsardzību. Gluži pretēji, paziņotā projekta paskaidrojuma rakstā Nīderlandes iestādes paskaidro, ka “mazbērnu dzērieni” un “mazbērnu piens” nav nepieciešami, lai apmierinātu mazu bērnu uztura vajadzības.

(9) Regulas (ES) Nr. 1169/2011 7. panta 1. punkta a) apakšpunktā noteikts, ka pārtikas produktu informācija nedrīkst būt maldinoša, konkrēti, attiecībā uz pārtikas produkta raksturīgajām pazīmēm un jo īpaši attiecībā uz tā raksturu, identitāti, īpašībām, sastāvu, daudzumu, derīgumu, izcelsmes valsti vai izcelsmes vietu, ražošanas vai izgatavošanas veidu.

(10) Maziem bērniem paredzēti dzērieni uz piena bāzes ietilpa Eiropas Parlamenta un Padomes Direktīvas 2009/39/EK par īpašas diētas pārtikas produktiem (2) tvērumā, bet no 2016. gada 19. jūlija tā tika atcelta ar Eiropas Parlamenta un Padomes Regulu (ES) Nr. 609/2013 (3).

(11) Ņemot vērā minēto atcelšanu, Regulas (ES) Nr. 609/2013 12. pantā noteikts, ka Komisija ziņojumā analizē, vai ir vajadzīgi īpaši noteikumi attiecībā uz dzērieniem uz piena bāzes un līdzīgiem produktiem, kas paredzēti maziem bērniem vecumā no viena līdz trim gadiem. Komisija 2016. gada 31. martā pieņēma ziņojumu par šiem produktiem (4) (“2016. gada ziņojums”).

(12) 2016. gada ziņojumā secināts, ka attiecībā uz šo pārtikas produktu kategoriju īpaši noteikumi nav nepieciešami, jo pareiza un pilnīga ES pārtikas aprites tiesību aktu vispārējā regulējuma piemērošana var pienācīgi regulēt maziem bērniem paredzētu piena bāzes dzērienu sastāvu un paziņojumu par šo produktu īpašībām.

(13) Šādu secinājumu pamatā bija Eiropas Pārtikas nekaitīguma iestādes (“Iestāde”) zinātniskais ieteikums. Iestāde 2013. gada atzinumā (5) norādīja, ka šiem produktiem nav “īpašas nozīmes” un “[tos] nevar uzskatīt par nepieciešamiem, lai apmierinātu mazu bērnu uztura vajadzības” salīdzinājumā ar citiem pārtikas produktiem, kas var būt iekļauti to parastajā uzturā.

(14) Tāpēc Komisija 2016. gada ziņojumam nepievienoja tiesību akta priekšlikumu, lai paredzētu noteikumus par dzērieniem uz piena bāzes un līdzīgiem produktiem, kas paredzēti maziem bērniem. Tādējādi no 2016. gada 20. jūlija maziem bērniem paredzēti dzērieni uz piena bāzes tiek uzskatīti par parastiem pārtikas produktiem, kas bagātināti ar konkrētām uzturvielām un paredzēti konkrētai iedzīvotāju apakšgrupai, un uz tiem attiecas vienīgi horizontālie ES pārtikas aprites tiesību aktu noteikumi.

(15) Pamatojoties uz iepriekš minētajiem apsvērumiem, paziņotais pasākuma projekts atšķiras no noteikumiem, kas piemērojami parastai pārtikai, un tā vietā ievieš Nīderlandē jaunu tiesisko regulējumu attiecībā uz mazbērnu dzērieniem un mazbērnu pienu. Šajā ziņā tā de facto rada jaunu tādu produktu kategoriju, kas paredzēti mazbērniem un uz kuriem attiecas īpašas sastāva, bagātināšanas, marķēšanas un tirdzniecības prasības. Tas neatbilst pašreizējam ES tiesiskajam regulējumam.

(16) Jo īpaši mazbērnu dzērieni un mazbērnu piens ietilpst Eiropas Parlamenta un Padomes Regulas (EK) Nr. 1925/2006 par vitamīnu un minerālvielu, un dažu citu vielu pievienošanu pārtikai (6) darbības jomā, un tiem jāatbilst minētās regulas nosacījumiem par vitamīnu un minerālvielu pievienošanu un marķēšanu, noformējumu un reklāmu. Uz maziem bērniem paredzētiem dzērieniem uz piena bāzes jānorāda pārtikas informācija, tostarp paziņojums par uzturvērtību, saskaņā ar Regulas (ES) Nr. 1169/2011 noteikumiem, un uz tiem var būt tikai īpašas uzturvērtības un veselīguma norādes, kas atļautas ES līmenī saskaņā ar Eiropas Parlamenta un Padomes Regulu (EK) Nr. 1924/2006 par uzturvērtības un veselīguma norādēm uz pārtikas produktiem (7).

(17) Regulas (ES) Nr. 609/2013 un Komisijas Deleģētās regulas (ES) 2016/127 (8) noteikumi neattiecas uz mazbērnu dzērieniem un mazbērnu pienu.

(18) Paziņotā projekta 7. pantā ierosinātās obligātās marķēšanas prasības mazbērnu dzērieniem un mazbērnu pienam papildus obligātajām marķēšanas prasībām, kas noteiktas Regulā (ES) Nr. 1169/2011, pastiprina patērētāju uztveri, ka mazbērnu dzērieni un mazbērnu piens ir atsevišķa produktu kategorija, kas ir līdzīga maisījumiem zīdaiņiem un papildu ēdināšanas maisījumiem zīdaiņiem un kas ir īpaši piemēroti bērniem vecumā no viena līdz trim gadiem salīdzinājumā ar citiem pārtikas produktiem, kurus var iekļaut viņu parastajā uzturā.

(19) Atbilstoši Regulas (ES) Nr. 1169/2011 45. panta 2. punkta noteikumiem Komisija 2020. gada 5. oktobrī apspriedās ar Pārtikas aprites un dzīvnieku veselības pastāvīgo komiteju.

(20) Ņemot vērā iepriekš minēto, Komisija uzskata, ka paziņotā projekta 7. pants ir maldinošs attiecībā uz mazbērnu dzērienu un mazbērnu piena īpašībām un tāpēc ir pretrunā Regulas (ES) Nr. 1169/2011 7. panta 1. punkta a) apakšpunktam un to nevar pamatot ar apsvērumiem par patērētāju aizsardzību. Tāpat arī 7. pantu nevar pamatot ar apsvērumiem par sabiedrības veselību, jo Nīderlandes iestādes šajā sakarā nav sniegušas nekādu pamatojumu.

(21) Ņemot vērā šos apsvērumus, saskaņā ar Regulas (ES) Nr. 1169/2011 45. panta 3. punktu Komisija 2020. gada 27. oktobrī sniedza negatīvu atzinumu par paziņoto projektu. 2020. gada 28. oktobrī Komisija negatīvo atzinumu paziņoja Nīderlandes iestādēm.

(22) Attiecīgi Nīderlandes iestādes būtu jālūdz paziņoto rīkojuma projektu nepieņemt.

(23) Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO LĒMUMU.

1. pants Nīderlandes Karaliste, pamatojoties uz Komisijas apsvērumiem negatīvajā atzinumā un šo lēmumu, nepieņem 7. pantu Preču likuma dekrēta projektu par mazbērnu dzērieniem un mazbērnu pienu, par kuru tā paziņoja Komisijai saskaņā ar Regulas (ES) Nr. 1169/2011 45. pantu un par kuru Komisija 2020. gada 28. jūlijā sniedza negatīvu atzinumu.

2. pants Šis lēmums ir adresēts Nīderlandes Karalistei.

Briselē, 2022. gada 24. janvārī Komisijas vārdā – Komisijas locekle Stella KYRIAKIDES

(1) OV L 304, 22.11.2011., 18. lpp.

(2) Eiropas Parlamenta un Padomes Direktīva 2009/39/EK (2009. gada 6. maijs) par īpašas diētas pārtikas produktiem (OV L 124, 20.5.2009., 21. lpp.).

(3) Eiropas Parlamenta un Padomes Regula (ES) Nr. 609/2013 (2013. gada 12. jūnijs) par zīdaiņiem un maziem bērniem paredzētu pārtiku, īpašiem medicīniskiem nolūkiem paredzētu pārtiku un par pilnīgiem uztura aizstājējiem svara kontrolei, un ar ko atceļ Padomes Direktīvu 92/52/EEK, Komisijas Direktīvas 96/8/EK, 1999/21/EK, 2006/125/EK un 2006/141/EK, Eiropas Parlamenta un Padomes Direktīvu 2009/39/EK un Komisijas Regulas (EK) Nr. 41/2009 un (EK) Nr. 953/2009 (OV L 181, 29.6.2013., 35. lpp.).

(4) Komisijas ziņojums Eiropas Parlamentam un Padomei par maisījumiem maziem bērniem (COM(2016) 169 final).

(5) EFSA Diētisko produktu, uztura un alerģiju zinātnes ekspertu grupa, 2013. gads, Scientific Opinion on the nutrient requirements and the consumption of infants and early children in the European Union, EFSA Journal 2013; 11(10):3408.

(6) Eiropas Parlamenta un Padomes regula (EK) Nr. 1925/2006 (2006. gada 20. decembris) par vitamīnu un minerālvielu, un dažu citu vielu pievienošanu pārtikai (OV L 404, 30.12.2006., 26. lpp.).

(7) Eiropas Parlamenta un Padomes Regula (EK) Nr. 1924/2006 (2006. gada 20. decembris) par uzturvērtības un veselīguma norādēm uz pārtikas produktiem (OV L 404, 30.12.2006., 9. lpp.).

(8) Komisijas Deleģētā regula (ES) 2016/127 (2015. gada 25. septembris), ar ko attiecībā uz īpašām sastāva un informācijas prasībām, kuras piemēro maisījumiem zīdaiņiem un papildu ēdināšanas maisījumiem zīdaiņiem, un attiecībā uz informācijas prasībām saistībā ar zīdaiņu un mazu bērnu ēdināšanu papildina Eiropas Parlamenta un Padomes Regulu (ES) Nr. 609/2013 (OV L 25, 2.2.2016., 1. lpp.).